DeFi ดำเนินการทุกอย่างผ่าน Smart Contract ที่จะมีการกำหนด “เงื่อนไข” ไว้ภายในให้คู่สัญญาปฏิบัติตาม โดยส่วนใหญ่แล้วจะถูกเปิดใช้งานในโปรโตคอลที่เรียกว่า “มาตรฐานโทเคน ERC-20” บนเครือข่าย Ethereum แต่ก็มีแพลตฟอร์มบางส่วนที่ดำเนินการผ่านโปรโตคอลของ Binance Smart Chain ที่ชื่อว่า “มาตรฐานโทเคน BEP-20” แต่ความเป็นจริงแล้วไม่ได้มีเพียงแค่ 2 เครือข่ายนี้เท่านั้นที่สามารถเปิดพื้นที่ให้นักพัฒนาเข้ามาใช้งาน เช่น Polygon, Xdai Chain และ Fantom เป็นต้น ในอนาคตอาจมีเครือข่ายอีกมากมายที่นำเสนอความสามารถดังกล่าวเพื่อเป็นคู่แข่งทางตลาดอย่างมีนัยสำคัญอีกด้วย
การบริการทางการเงินในรูปแบบดั้งเดิมได้เกิดขึ้นจริงบนโลกดิจิทัลด้วยระบบการเงินแบบ DeFi โดยบริการทางการเงินมีตั้งแต่ การปล่อยกู้, ล็อตเตอรี่คริปโต, Stablecoin, และรวมไปถึง Decentralized Exchange หรือการซื้อขายแลกเปลี่ยน และเนื่องด้วยมันทำงานแบบอัตโนมัติผ่าน Smart Contract นั้นหมายความว่า แทนที่เราจะเชื่อใจคนกลางแบบระบบดั้งเดิม ก็กลายมาเป็นการเชื่อใจเงื่อนไขที่ระบุไว้ภายใน Smart Contract ที่อยู่ในรูปแบบของภาษาโปรแกรมหรือโค้ดแทน ดังนั้นความน่าเชื่อถือของแพลตฟอร์มก็จะขึ้นอยู่กับความน่าเชื่อถือของโค้ดด้วยเช่นเดียวกัน